Κεφτέδες φούρνου αρωματικοί, σε στρώμα λαχανικών
Μυρωδάτο πιάτο, μ’ έναν κόπο. Στο ίδιο ταψί ψήνονται τόσο οι κεφτέδες όσο και η γαρνιτούρα τους.
750 γρ. κιμάς μοσχαρίσιος, της αρεσκείας μας, 2 μέτρια ξερά κρεμμύδια, κομμένα σε πολύ λεπτά καρέ, 1 αυγό, κατά προτίμηση βιολογικό, 1/2 κουτ. σούπας πολύ ψιλοκομμένα φύλλα από ανάμεικτα φρέσκα μυρωδικά (φασκόμηλο, μαντζουράνα και δεντρολίβανο) ή ίση ποσότητα ξερά, καλά τριμμένα, 2 κουτ. σούπας ελαιόλαδο, 3 κουτ. σούπας τριμμένη κεφαλογραβιέρα (ή κεφαλοτύρι), αλάτι, φρεσκοτριμμένο πιπέρι, 3 γεμάτα φλιτζ. τσαγιού ψιλοκομμένο λάχανο (το ψιλοκόβουμε για σαλάτα με ένα κοφτερό μαχαίρι ή με το εργαλείο «μαντολίνο»), 3 μέτρια πράσα (το λευκό και το τρυφερό πράσινο μέρος), σε ροδέλες, 2 μεγάλα ξερά κρεμμύδια, σε ροδέλες, 1 μικρή μαραθόριζα, σε λεπτές φέτες, 1/2 κουτ. σούπας φύλλα από ανάμεικτα φρέσκα μυρωδικά (φασκόμηλο, μαντζουράνα και δεντρολίβανο), ψιλοκομμένα ή ίση ποσότητα ξερά, καλά τριμμένα, αλάτι, 80 ml ελαιόλαδο
Για τους κεφτέδες φούρνου αρωματικοί, σε στρώμα λαχανικών ξεκινάμε και σε ένα μεγάλο μπολ βάζουμε τον κιμά και τα ξερά κρεμμύδια και τα ζυμώνουμε για 1 - 2 λεπτά, για να σκορπίσουν τα υγρά του κρεμμυδιού σε όλο το μείγμα.Προσθέτουμε το αυγό, το μείγμα των μυρωδικών, το ελαιόλαδο, το τριμμένο τυρί, αλάτι και πιπέρι και ζυμώνουμε τα υλικά για 2 - 3 λεπτά, μέχρι να ενωθούν καλά.Σκεπάζουμε το μπολ με διάφανη μεμβράνη, εφαρμόζοντάς την πάνω στην επιφάνεια του μείγματος και βάζουμε το μπολ στο ψυγείο για 30 λεπτά έως 1 ώρα.Προθερμαίνουμε το φούρνο στους 180° C.Σε ένα μέτριο ταψάκι βάζουμε το λάχανο, τα πράσα, τα κρεμμύδια, τη μαραθόριζα και το μείγμα μυρωδικών.Ρίχνουμε αλάτι και τρίβουμε όλα μαζί τα λαχανικά με τα χέρια μας για 1 - 2 λεπτά, για να «πέσουν», να μαραθούν.Ρίχνουμε το ελαιόλαδο, τα ανακατεύουμε, τα απλώνουμε ομοιόμορφα στο ταψάκι και τα βάζουμε στο φούρνο να ψήνονται (τα λαχανικά χρειάζονται λίγο περισσότερο ψήσιμο, επομένως τα βάζουμε μερικά λεπτά νωρίτερα στο φούρνο, μέχρι να πλάσουμε τους κεφτέδες).Ξεκινάμε αμέσως να πλάθουμε το μείγμα του κιμά σε 25 - 28 κεφτέδες, μέτριου μεγέθους.Βγάζουμε το ταψάκι με τα λαχανικά από το φούρνο και πάνω τους βάζουμε τους κεφτέδες.Το ξαναβάζουμε στο φούρνο και συνεχίζουμε το ψήσιμο μέχρι να ψηθούν καλά οι κεφτέδες και να μαλακώσουν τα λαχανικά. Προσέχουμε να μην παραψηθούν τα υλικά, γιατί θα στεγνώσουν και θα συρρικνωθούν.
Μοσχαρίσιος κιμάς